CELEX: 32022D0701
Language: sk
Date: 2022-05-04 00:00:00
Title: Vykonávacie rozhodnutie Komisie (EÚ) 2022/701 zo 4. mája 2022, ktorým sa zrušuje rozhodnutie 2010/346/EÚ o ochranných opatreniach proti infekčnej anémii koní v Rumunsku (Text s významom pre EHP)

5.5.2022   
               
               
                  SK
               
               
                  Úradný vestník Európskej únie
               
               
                  L 131/6
               
            
         VYKONÁVACIE ROZHODNUTIE KOMISIE (EÚ) 2022/701
         zo 4. mája 2022,
         ktorým sa zrušuje rozhodnutie 2010/346/EÚ o ochranných opatreniach proti infekčnej anémii koní v Rumunsku
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“) (1), a najmä na jeho článok 141 ods. 1,
         keďže:
         
                     (1)
                  
                  
                     Nariadením (EÚ) 2016/429 sa Komisia splnomocňuje prijímať vykonávacie akty stanovujúce dočasné pravidlá, ktoré sú dodatočnými alebo alternatívnymi k pravidlám stanoveným v časti IV hlave I kapitole 3 nariadenia (EÚ) 2016/429, na premiestňovanie konkrétnych druhov alebo kategórií držaných suchozemských zvierat. Uvedené dočasné pravidlá sa môžu prijať, ak sa zdá, že choroba zo zoznamu podľa článku 9 ods. 1 písm. d) nariadenia (EÚ) 2016/429 sa šíri napriek požiadavkám na premiestňovanie stanoveným v súlade s časťou IV hlavou I kapitolou 3 oddielmi 1 až 6 nariadenia (EÚ) 2016/429.
                  
               
                     (2)
                  
                  
                     Vykonávacie nariadenie Komisie (EÚ) 2018/1882 (2) bolo prijaté v rámci nariadenia (EÚ) 2016/429. Vo vykonávacom nariadení (EÚ) 2018/1882 sa infekčná anémia koní (EIA) uvádza v prílohe k uvedenému nariadeniu a klasifikuje ako choroba zo zoznamu podľa článku 9 ods. 1 písm. d) nariadenia (EÚ) 2016/429.
                  
               
                     (3)
                  
                  
                     Rozhodnutie Komisie 2010/346/EÚ (3) bolo prijaté podľa článku 10 ods. 4 smernice Rady 90/425/EHS (4) a stanovujú sa ním ochranné opatrenia týkajúce sa EIA v Rumunsku. Uvedené ochranné opatrenia dopĺňajú požiadavky na zdravie zvierat v súvislosti s premiestňovaním zvierat čeľade koňovité v Únii, ktoré boli stanovené v smernici Rady 2009/156/ES (5). Smernica 90/425/EHS bola teraz zrušená nariadením Európskeho parlamentu a Rady (EÚ) 2017/625 (6) a smernica 2009/156/ES bola zrušená nariadením (EÚ) 2016/429.
                  
               
                     (4)
                  
                  
                     Rozhodnutie 2010/346/EÚ bolo prijaté v roku 2010, keď sa infekčná anémia koní považovala v Rumunsku za endemickú a situácia v uvedenom členskom štáte, pokiaľ ide o túto chorobu, predstavovala riziko pre zdravie zvierat čeľade koňovité v Únii.
                  
               
                     (5)
                  
                  
                     Delegovaným nariadením Komisie (EÚ) 2020/688 (7) sa okrem iného stanovujú požiadavky na zdravie zvierat pri premiestňovaní zvierat čeľade koňovité v rámci Únie. V článku 22 ods. 1 písm. c) uvedeného delegovaného nariadenia sa stanovujú požiadavky týkajúce sa EIA, ktoré musia byť splnené, aby bolo možné odosielať zvieratá čeľade koňovité do iných členských štátov.
                  
               
                     (6)
                  
                  
                     Na zasadnutí Stáleho výboru pre rastliny, zvieratá, potraviny a krmivá, ktoré sa konalo vo februári 2022, predložilo Rumunsko Komisii a ostatným členským štátom správu o situácii, z ktorej vyplynulo, že v súvislosti s eradikáciou EIA došlo v danom členskom štáte k pokroku a určité časti jeho územia zostali viac ako 12 mesiacov bez výskytu tejto choroby alebo že prevalencia choroby zostala v rámci limitov, ktoré sa zaznamenali na regionálnej úrovni v iných členských štátoch. V správe sa uvádza, že národný program eradikácie EIA realizovaný na území Rumunska sa ukázal ako účinný.
                  
               
                     (7)
                  
                  
                     Opatrenia stanovené v rozhodnutí 2010/346/EÚ sa preto stali zastaranými a požiadavky na zdravie zvierat stanovené v delegovanom nariadení (EÚ) 2020/688 sú teraz dostatočné na zaistenie bezpečného premiestňovania zvierat čeľade koňovité medzi členskými štátmi.
                  
               
                     (8)
                  
                  
                     Rozhodnutie 2010/346/EÚ by sa preto malo zrušiť.
                  
               
                     (9)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            Rozhodnutie 2010/346/EÚ sa zrušuje.
         
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 4. mája 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 84, 31.3.2016, s. 1.
         
            (2)  Vykonávacie nariadenie Komisie (EÚ) 2018/1882 z 3. decembra 2018 o uplatňovaní niektorých pravidiel prevencie a kontroly chorôb na kategórie chorôb zo zoznamu a o vytvorení zoznamu druhov a skupín druhov predstavujúcich značné riziko šírenia uvedených chorôb zo zoznamu (Ú. v. EÚ L 308, 4.12.2018, s. 21).
         
            (3)  Rozhodnutie Komisie 2010/346/EÚ z 18. júna 2010 o ochranných opatreniach proti infekčnej anémii koní v Rumunsku (Ú. v. EÚ L 155, 22.6.2010, s. 48).
         
            (4)  Smernica Rady 90/425/EHS z 26. júna 1990 týkajúca sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (Ú. v. ES L 224, 18.8.1990, s. 29).
         
            (5)  Smernica Rady 2009/156/ES z 30. novembra 2009 o zdravotnom stave zvierat v súvislosti s presunom a dovozom zvierat čeľade koňovité z tretích krajín (Ú. v. EÚ L 192, 23.7.2010, s. 1).
         
            (6)  Nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (Ú. v. EÚ L 95, 7.4.2017, s. 1).
         
            (7)  Delegované nariadenie Komisie (EÚ) 2020/688 zo 17. decembra 2019, ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o požiadavky na zdravie zvierat pri premiestňovaní suchozemských zvierat a násadových vajec v rámci Únie (Ú. v. EÚ L 174, 3.6.2020, s. 140).